Især den østlige og nordlige del af landet kan blive ramt af det kraftige regnvejr.

Regnen siler fredag morgen allerede ned i den østlige del af landet, og meget mere regn er på vej. Der venter en usædvanligt regnfuld fredag med kraftig regn og stedvist måske også skybrud. I løbet af dagen kan der falde over 50 millimeter. Det er et lavtryk over det østlige Tyskland, der giver det kraftige regnvejr. I løbet af dagen vil lavtrykket bevæge sig mod nord til Danmark, og i den forbindelse vil en langstrakt front med regn, der strækker sig fra Tjekkiet til den østlige del af Tyskland, fra syd skulle bevæge sig op over den østlige og senere også nordlige del af landet. Der kan falde over 50 millimeter Regnen vil i morgen- og formiddagstimerne hovedsageligt brede sig op over Lolland, Falster, Sjælland og det østlige Fyn. Her ventes regnvejret at fortsætte en stor del af dagen. Først ud på eftermiddagen hører regnen op på Lolland og Falster, mens der på store dele af Sjælland er udsigt til et langvarigt regnvejr, der kan vare helt frem til først på aftenen. Der ventes hovedsageligt kraftig silende regn, men regnen kan i perioder have bygeagtig karakter, og det kan ikke udelukkes, at der lokalt også kan forekomme skybrud. I den østlige del af landet kan der udbredt falde 40 til 50 millimeter regn, og lokalt kan der komme mere. Der er således udsigt til, at grænsen for kraftig regn overskrides betragteligt. Kraftig regn er nedbørsmængder på mere end 24 millimeter på seks timer, mens skybrud er 15 millimeter på en halv time. Så store mængder regn vil fredag give risiko for akvaplaning og nedsat sigtbarhed i trafikken. I løbet af eftermiddagen og aftenen breder det kraftige regnvejr sig videre mod nord til Kattegat og den nordlige halvdel af Jylland, hvor der især i Nordøstjylland kan falde store mængder regn. Mens det gradvist klarer op i resten af landet, venter der en regnfuld aften og nat i Vendsyssel, der også kan få mere end 50 millimeter regn, der kan falde frem til midt på natten til lørdag. Kraftig blæst Ud over det kraftige regnvejr giver lavtrykket også blæsende vejr. I løbet af dagen frisker vinden ned gennem Kattegat op fra nordøst og øst. Det kan allerede fredag eftermiddag give blæsende vejr langs Sjællands nordkyst. Blæsten vil i aften og i nat især ramme den nordlige del af Jylland, hvor der vil blæse hård vind til kuling fra nord og nordøst. I nattetimerne kan især Nordvestjylland få det blæsende - ved Jammerbugten og i Thy måske med vindstød af stormstyrke.